### Ο τόπος, η χώρα, ο πλανήτης που ζω: Ψηφιακό Υλικό για Εκπαιδευτικούς

## Προτεινόμενη διάρκεια:2 διδακτικές ώρες

Σύμφωνα με το Πρόγραμμα Σπουδών, ο γενικός στόχος της ενότητας είναι οι μαθητές / μαθήτριες να ερευνήσουν τα χαρακτηριστικά του καιρού και των εποχών στον πλανήτη που ζουν.

### Τα προσδοκώμενα μαθησιακά αποτελέσματα είναι οι μαθητές/ μαθήτριες να είναι σε θέση να:

- συλλέγουν δεδομένα για την πρόγνωση του καιρού μιας εβδομάδας από παραθαλάσσια και ορεινή περιοχή της Ελλάδας, από περιοχή κοντά στον Βόρειο Πόλο και από την Κεντρική Ευρώπη,
- εντοπίζουν τις διαφορές σε όσα παρατηρούν,
- συμπεραίνουν σχετικά με τις καιρικές συνθήκες σε αυτές τις περιοχές,
- διαπιστώνουν τις κλιματολογικές συνθήκες με βάση τα δεδομένα που τους δίνονται,
- παράγουν κείμενο περιγραφής των κλιματολογικών διαφορών,
- περιγράφουν την προετοιμασία ενός ταξιδιού σε χώρα της Ευρώπης,
- αναφέρουν όλους τους παράγοντες που θα λάβουν υπόψη για αυτό το ταξίδι.

### Πριν την υλοποίηση των δραστηριοτήτων:

ζητείται από τους μαθητές / τις μαθήτριες να διατυπώσουν προβλέψεις για τον καιρό σε διάφορους τόπους.

### Ο καιρός σε διάφορες πόλεις της Ελλάδας

Η επιλογή των πόλεων βοηθά τους μαθητές / τις μαθήτριες να παρατηρήσουν πώς ο καιρός επηρεάζεται από παράγοντες όπως η απόσταση από τη θάλασσα, το υψόμετρο και η γεωγραφική θέση.

### Ο καιρός στην Ελλάδα και στην Ευρώπη

Η επιλογή πόλεων από διαφορετικές γεωγραφικές περιοχές βοηθά τους μαθητές / τις μαθήτριες να εντοπίσουν πώς ο καιρός επηρεάζεται από τη θάλασσα, τον Ισημερινό και τους Πόλους της Γης.

Οι μαθητές / μαθήτριες συγκρίνουν τις παρατηρήσεις τους με τις αρχικές προβλέψεις και τονίζεται ότι δεν εξάγονται ασφαλή συμπεράσματα για το κλίμα μόνο από βραχυπρόθεσμες παρατηρήσεις.

### Ετοιμάζουμε ταξίδι!

Ρωτάμε τους μαθητές / τις μαθήτριες αν έχουν ταξιδέψει σε ευρωπαϊκή χώρα. Αν ναι, ζητούμε να περιγράψουν σύντομα την εμπειρία τους.

Έπειτα, κάθε ομάδα ετοιμάζει ένα φανταστικό ταξίδι 15 ημερών σε ευρωπαϊκή χώρα και καταγράφει:

- τους παράγοντες που θα λάβει υπόψη για το ταξίδι,
- τα μέσα μεταφοράς,
- τις πόλεις και τα μέρη που θα επισκεφθεί,
- την εποχή που θα πραγματοποιηθεί το ταξίδι.

Συζητούνται οι επιλογές στην ολομέλεια της τάξης.

### Ενδεικτική πρόταση STEM

Θέμα:Κατασκευή σκιασμένου χώρου (κιόσκι)

Οι μαθητές/ μαθήτριες διερωτώνται: «Πώς μπορούμε με ανακυκλώσιμα υλικά να κατασκευάσουμε ένα κιόσκι στην αυλή του σχολείου για να προστατευόμαστε από τον ήλιο τους μήνες Μάιο, Ιούνιο και Σεπτέμβριο;»