### Ο τόπος, η χώρα, ο πλανήτης που ζω: Ψηφιακό Υλικό για Εκπαιδευτικούς

Προτεινόμενη διάρκεια: 2 διδακτικές ώρες.

Σύμφωνα με το Πρόγραμμα Σπουδών, ο γενικός στόχος της ενότητας είναι οι μαθητές/τριες να ερευνήσουν αλλαγές στον πλανήτη Γη που ζουν.

Τα προσδοκώμενα Μαθησιακά Αποτελέσματα, για αυτή την ενότητα, όπως αποτυπώνονται απλοποιημένα στο βιβλίο είναι:

· αναγνωρίζουμε κίνδυνους που δημιουργούνται από φυσικά φαινόμενα, όπως σεισμούς, ηφαίστεια, ισχυρούς ανέμους, ισχυρές καταιγίδες, τυφώνες και κυκλώνες.

· αναγνωρίζουμε προβλήματα που προκύπτουν από τις επιδράσεις των ανθρώπινων δραστηριοτήτων στον πλανήτη Γη, όπως είναι η ρύπανση της ατμόσφαιρας, του νερού, του εδάφους και η κλιματική κρίση

Ζητάμε από τους μαθητές/τριες να σχολιάσουν ποια φυσική αιτία μπορεί να προκάλεσε τις καταστροφές στις 2 εισαγωγικές φωτογραφίες.

Στη συνέχεια τους ζητάμε να γράψουν στον σχετικό χώρο στο βιβλίο τους 4 φυσικούς κινδύνους για τον άνθρωπο (π.χ. σεισμός, ηφαίστειο, πυρκαγιά, θυελλώδης άνεμος, ισχυρή βροχόπτωση, τυφώνας, καταιγίδα, κ.α.).

Χωρίζουμε τους μαθητές/τριες σε ομάδες και κάθε ομάδα επιλέγει να αναζητήσει πληροφορίες και να μελετήσει σύμφωνα με τις ερωτήσεις της σχετικής δραστηριότητας του βιβλίου έναν φυσικό κίνδυνο. Τα αποτελέσματα τη εργασίας κάθε ομάδας συζητούνται στην τάξη.

Ακολουθεί η μελέτη από τους μαθητές/τριες των κινδύνων που προκαλούνται από την ανθρώπινη δραστηριότητα. Ζητάμε από τους μαθητές/τριες να περιγράψουν τις αιτίες για τις καταστάσεις που απεικονίζονται στις 3 φωτογραφίες. Μπορούμε να αξιοποιήσουμε στην τάξη και το σχετικό ΨΜΑ με τους τεχνητούς κινδύνους. Επικεντρώνουμε τη συζήτηση στην κλιματική κρίση, μιας και αποτελεί πια τη συνισταμένη και την κορωνίδα σχεδόν όλων των επιμέρους περιβαλλοντικών προβλημάτων.

Ακολούθως οι μαθητές/τριες αξιοποιούν τις ομάδες που έχουν ήδη σχηματίσει για να αναζητήσουν πληροφορίες και να μελετήσουν σύμφωνα με τις ερωτήσεις της σχετικής δραστηριότητας του βιβλίου περιβαλλοντικά προβλήματα όπως τη ρύπανση της ατμόσφαιρας, του νερού και του αέρα αλλά και την κλιματική κρίση.

Τα αποτελέσματα της διερεύνησης παρουσιάζονται στην τάξη.

Για να υποστηριχθεί η συνεργατική διαδικασία και ο προβληματισμός των παιδιών χρησιμοποιούμε τα διαδραστικά αντικείμενα.